DA Den Europæiske Unions Tidende C 270/53

Sag anlagt den 25. maj 2016 — Grækenland mod Kommissionen

(Sag T-272/16)

(2016/C 270/61)

Processprog: græsk

Parter

Sagsøger: Den Hellenske Republik (ved G. Κanellopoulos, Ο. Tsirkinidou, Α. Vasilopoulou og D. Ntourntoureka)

Sagsøgt: Europa-Kommissionen

Sagsøgerens påstande

— Kommissionens gennemførelsesafgørelse af 17. marts 2016 om udelukkelse fra EU-finansiering af visse udgifter, som medlemsstaterne har afholdt inden for rammerne af Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL) (meddelt under nummer C(2016) 1509), offentliggjort i Den Europæiske Unions Tidende den 22. marts 2016, L 75, s. 16, annulleres: a) for så vidt som denne udelukker et samlet beløb på 166 797 866,22 EUR, som er afholdt under posten Afkoblet direkte støtte for regnskabsårene 2012 og 2013, fra EU-finansiering og navnlig fastsætter: 1) en fast finansiel korrektion på 25 % for 2012 og 2) en fast finansiel korrektion og en punktvis finansiel korrektion for 2013, b) for så vidt som denne udelukker et samlet beløb på 3 880 460,50 EUR, som er afholdt under posten Udvikling af landdistrikterne ELFUL, Akse 1 + 3 — investeringsforanstaltninger (2007-2013), fra EU-finansiering og navnlig fastsætter: 1) en fast finansiel korrektion på 5 % for regnskabsårene 2010-2013 vedrørende foranstaltning 125 og 2) en punktvis korrektion for regnskabsårene 2011-2013, c) for så vidt som den ikke foretager en fuldstændig gennemførelse af Den Europæiske Unions Rets endelige dom af 19. november 2015, sag T-107/14, og Den Hellenske Republik således ikke straks udbetales et beløb på 29 366 975,06 EUR.

— Europa-Kommissionen tilpligtes at betale sagens omkostninger.

Søgsmålsgrunde og væsentligste argumenter

Til støtte for søgsmålet har sagsøgeren fremsat otte anbringender.

Den Hellenske Republik har navnlig, hvad angår den finansielle korrektion for et samlet beløb på 166 797 866,22 EUR vedrørende de udgifter, som er afholdt til afkoblet direkte støtte for regnskabsårene 2012 og 2013, fremsat tre annullationsanbringender.

Første annullationsanbringende om den korrektion, der er pålagt for regnskabsåret 2012, vedrører en urigtig fortolkning og anvendelse af artikel 2, stk. 2, i forordning nr. 796/2004 (1) [og den senere artikel 2, litra c), i forordning nr. 1120/2009 (2)].

Andet anbringende, som ligeledes er udledt af den korrektion, der er pålagt for regnskabsåret 2012, vedrører en urigtig fortolkning og anvendelse af retningslinjerne i dokument VI/5530/1997, og hvorvidt betingelserne for at anvende en finansiel korrektion på 25 % for 2012 er opfyldt. Den Hellenske Republik har endvidere gjort gældende, at Kommissionen har overskredet sit skøn, og at der samtidig er sket en tilsidesættelse af proportionalitetsprincippet (del A) samt en urigtig beregning af den finansielle korrektion (del B).

Tredje annullationsanbringende om, at den korrektion, der er pålagt for regnskabsåret 2013, er ugyldig, ulovlig og selvmodsigende, at den er støttet på en urigtig fortolkning og anvendelse af retningslinjerne i dokument VI/5530/1997, og at den udgør en tilsidesættelse af princippet om god forvaltningsskik, proportionalitetsprincippet, princippet om ne bis in idem samt af retten til forsvar.

Hvad herefter angår den finansielle korrektion vedrørende posten Udvikling af landdistrikterne ELFUL, Akse 1 + 3 — investeringsforanstaltninger (2007-2013), fremsættes fire annullationsanbringender.

Fjerde og femte annullationsanbringende om, at den korrektion, der er pålagt for foranstaltning 125, savner retsgrundlag og begrundelse, og at der foreligger en faktisk fejl, for så vidt som forvaltningsmyndigheden lovligt og til fulde har udøvet sine beføjelser (fjerde anbringende), samt at pålæggelsen af en fast finansiel korrektion på 5 % for de udgifter, der er afholdt i regnskabsåret 2010, svarende til 506 480,19 EUR, er i strid med artikel 31 i forordning nr. 1290/2005 (3), eftersom der var tale om udgifter, der var ældre end fireogtyve (24) måneder, da Kommissionen skriftligt meddelte resultatet af kontrollerne.

Sjette annullationsanbringende om, at afgørelsen er ulovlig hvad angår den korrektion, der er pålagt for foranstaltning 121, eftersom den pålagte korrektion, dvs. den metode, der er fulgt for at beregne den ved analog anvendelse af artikel 63 i forordning nr. 809/2014 (4), er i strid med artikel 31 i forordning nr. 1290/2005 og retningslinjerne i Kommissionens dokument VI/5530/1997. Anvendelsen heraf skaber endvidere uforholdsmæssige virkninger i forhold til de konstaterede mangler. Subsidiært og i forhold til den samme foranstaltning gøres det med det syvende anbringende gældende, at den anfægtede afgørelse savner retsgrundlag og begrundelse, og at der er sket en tilsidesættelse af retningslinjerne i EU-dokumentet VI/5530/1997.

Ottende annullationsanbringende om en tilsidesættelse af artikel 266 TEUF hvad angår Kommissionens pligt til at gennemføre de til Domstolens doms opfyldelse nødvendige foranstaltninger, idet den ikke har betalt 29 366 975,06 EUR til Den Hellenske Republik efter Rettens dom i sag T-107/14, samt om en tilsidesættelse af princippet om god forvaltningsskik, retssikkerhedsprincippet og af princippet om loyalt samarbejde mellem Kommissionen og medlemsstaterne.

(1) Kommissionens forordning (EF) nr. 796/2004 af 21.4.2004 om gennemførelsesbestemmelser vedrørende krydsoverensstemmelse, graduering og det integrerede forvaltnings- og kontrolsystem som omhandlet i Rådets forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere (EUT 2004, L 141, s. 18).

(2) Kommissionens forordning (EF) nr. 1120/2009 af 29.10.2009 om gennemførelsesbestemmelser til enkeltbetalingsordningen i afsnit III i Rådets forordning (EF) nr. 73/2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere (EUT 2009, L 316, s. 1).

(3) Rådets forordning (EF) nr. 1290/2005 af 21.6.2005 om finansiering af den fælles landbrugspolitik (EUT L 209, s. 1).

(4) Kommissionens gennemførelsesforordning (EU) nr. 809/2014 af 17.7.2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, foranstaltninger til udvikling af landdistrikterne og krydsoverensstemmelse (EUT L 227, s. 69)